  Майя Бывальцева 3-9 гудырикошконэ Удмуртиын «Кышкыттэм но ӟечлыко автомобиль сюресъёс» йӧскалык ӵектослэн «Сюрес вылтӥ кышкыттэм ветлон» федерал ӵектосъя «Саклык сюрес вылэ» («Внимание на дорогу») ужрад ортчоз. Со сярысь улосвыл тӧролэн но кивалтэтлэн пресс-службазы ивортэ. Мерлыко ужрадлэн валтӥсь ужпумъёсыз – калыкез югдытон, сюрес вылтӥ мынон-ветлон куронъёсты тодонлыкез юнматон, пӧртэм югдуръёсын астэ сюрес вылын возён сямъёсты эскерон-дышетон, шонер но кышкыттэм пумкылъянъёсты ӝог кутыны дышетскон. Удмуртия луоз витетӥез улосвыл, кытын «Саклык сюрес вылэ» ужрад быдэсъяське. Технологиос ӝог азинскемен, со пӧлын коммуникациос но IT удысын, водительёс но пыдын ветлӥсьёс сюрес вылын саклыксэс ышто. Со шудтэм учыръёс кылдон мугъёс пӧлын огез валтӥсез луиз, со пӧлын секыт шугадӟонэ вуттыса ужрадэз радъясьёсУжрад улсын пыдын ветлӥсьёс, вуоно водительёс но али руль сьӧрын ветлӥсьёс, 6-14 аресъем пиналъёс, анай-атайёс но дышетӥсьёс понна ужрадъёс ортчозы. Семинаръёс, тренингъёс, шудонъёс но мукетыз автошколаосын, автозаправкаосын, транспорт предприятиосын, вузкарон центръёсын, дышетсконниосын но мукет интыосын радъяськозы.  Нылпи садъёсын но лагерьёсын пиналъёс понна ужрадъёсты 3-18 гудырикошконэ ортчозы. Соослы сюреслэсь саклыкез кыскись арбериосты куштыны, сюресэз нимысьтыз пусъем интыостӥ выжыны кулэ шуыса валэктозы, сюрес вылысь югдурез чакланы дышетозы. Удмуртиын сяна, «Саклык сюрес вылэ» мерлыко кампанилэн ужрадъёсыз эшшо 14 улосвылъёсын ортчозы. Котькудаз 250-лэсь трос ужрадъёс чакламын.  Тегъёс: Мерлык Ижкар Удмуртия сюресъёс кышкыттэмлык  